Juan 1, Yamajam chicham apajuinu (AGRNT) | Chapter 1 | The Bible App | Bible.com\nBible LanguageAguarunaChange Language\nAGRNT Yamajam chicham apajuinu\nAwajun - 2005 Edition (NT)\nKristu chicham dekaskea nunak itauwai\n1Chicham dekaskea duka Kristui, nunú nugkash najannatsaig Apajuijai aajakuí, nunin asa niishkam Apajuike, nigki Apajuí wajukuita nunash shiig dekamtijamauwai. 2Nagkamtinish nigka Apajuijaig tuke pujujakuí. 3Apajuijai najankauwai ashí ii wainainag nunak, nunin asa ashí wají najankamu aina duka, makichkish shiig atsawai ditak najaneaku tumainuk. 4Niinig pujutash aajakuí, nuniau asamtai, ni nunú pujutan aentsun inagkeatkiuwai, nunú tsaaptin nugká tauwa nu, ii dekachbaunash dekamtijamauwai. 5Ashí suwe aidaunak Jisus tsaaptina nunú tsawan emauwai, imatikamu asa suwea dushakam tsaaptina nunak depetmainchau dekapjauwai.\n6Apajuí makichik aentsun Juan daagtinun awemauwai yamijatjatnun, 7nunú Jisus tsaaptina nuna pachis etsegtai, ashí aents aidaush dekaskeapi titinme tusa. 8Juagkak Kristu tsaaptina nu ajakchauwai; niinak Kristu tsaaptina nuna pachis, aents aidaun ujaktí tusa Apajuí awemauwai, 9nu ashí aents aidaun tsaapmitkatnuk waamak taatin asamtai.\n10Chicham dekaskea duka Kristui, nunú nugkanum akiinauwai. Nuigtushkam Kristuk najankauwai ashí najankamu nugkanmaya ii wainainag junak. Iman juwi taamtaishkam, juwapita Apajuí awemamuk tusajag dekaachaju ainawai. 11Dekas nugkanum niinbau aidau batsatbaunum tauwai, nunikmataishkam ditak pachikchajui. 12Ditanbauk dutikawagmatai, tikich aidau dita jukiag, niina chichamen etsegtai dekaskeapi tuinak, shiig wakejus antugkajui. Nu aents nunikaju aidaunak Apajuí uchijí emakui. 13Ditak Apajuí uchijí wajasajua nunak, Apajuiya nu niina uchijí emakbau asag, ashí akiinaidautik, aentstí wakegamunum akiinainag nunin ainatsui.\n14Chicham dekaskea duka Kristui, nunú Aentsmaga Akiina jutiijai wajumchik mijan pujusuí. Jutii dekas Apajuí Uchijí tikima makichkiuchia nuna senchijig, ni dekas chichaamu, wait anenkagtamujiya nujai waitkabiaji. 15Juan Jisusan pachis chichaak: “Wi atumin ujaakun mina ukujui minitta nunú, dekas mina nagkaetasuk atatui, nigka nagkamtinish tuke pujujakú asa, timayag duka juuwai”, tiuwai.\n16Ashí niina imanjiya nuwiyag pegkeg pujutak jukiuwaitji, nunika ajin tuke kashí kashinig yaimpakui. 17Apajuik duwik chicham umiktinnak Moisesan susauwai, dutikam ni aents aidaun ujakuí, untsu yamaik anejatta duka chicham dekas chichata nujai, Jisukristuiya juwaji. 18Apajuinak makichik aentskesh tuke wainchau ainawai, tujash niina Uchijí, ni aneetaijiya nunú, Apajuí nuninai tusag shiig ujapakagji.\nJuan Yamijatin Jisukristu pachisa etsegtukbau\n19Jerusalegnumia apu aidau, sacerdote, levita aidaujai Juagkan aentsun ishitkauwai: Dekas Kristukaitam, tusajum shiig dekajuatajum tusa. 20Nu tusá ishiakbau aidau jegají iniam, Juan shiig imagnis chichaak:\n—Wika Kristuchuitjai, —tiuwai.\n21Tusa timatai awentsag iniinak:\n—¿Dekas tujash yaitpa? ¿Apajuí etsegtin Elías aajakua dukaitam? —tuidau.\n—Wika Eliaschauwaitjai, —tau.\nTimataishkam awentsag iniinak:\n—¿Apajuí etsegtin taatna dukaitam?\n—Atsa, duchauwaitjai, —tau.\n22Tutai ashí tujinkag:\n—Wait aneasam amesh yaitpa dekaskesh nunú shiig ujajatkata, shiig dekaa jutii awetabiagma nu ujaktasa taji, dita amina dekagtamatatus wakejutpaidau asagmatai, —tuidau.\n23Tama Juan ayaak:\n—Wika makichik aents eemak taa, uwegshunum wekagas senchi jiiká chichagkagtak: ‘Apu wekaesatnun jintan shiig iwajug esegak tutupit dakuegajama’ numamtuk, atumí anentaimish shiig iwajajum umiktajum ‘Apu minitin asamtai’, titinai tusa Apajuí etsegtin Isaías tiuwa nuuwaitjai, —tiuwai.\n24Fariseo aidau aents ishiakbau Juagkan ausatatus jegajiag batsamtuidau nuna timatai:\n25—Tujash ame Kristuchu, Eliaskeshkam Eliaschau, Apajuí etsegtin taatnai timawa dukesh achayatkumesh ¿wagka aentsush yamiame? —tuidau.\n26Tusa tama, Juan aiimak:\n—Wika yumí yamijatjai, tujash tikich atum ainajum anuí makichik pujawai, yamaikik duka Apajuí awemamuapita tusagmek dekatsjume. 27Nigka duwik nagkamas tuke pujuwaitak mina ukujui patatkawai. Wika niiya ibauchu asan, ni sapatji jigkamunakesh atitmaitsujai, —tiuwai.\n28Nunak nugka Betábara tutai Jordán amain Juan yamijatak pujamunum tiajui.\nJuan Yamijatin Jisus pachisa tibau\n29Kashinia duwi Jisus minittaman Juan Yamijatna nu wainak: “Juuwai dekas Apajuí Uwigji,#1.29 Judío aidauk ditá tudaujin tsagkugnagtasag, tuké uwijá uchijin aishmagkun maa apejakú ainawai. Juan Jisusan pachis: ‘Juuwai dekas Apajuí Uwigji’ tiuwa nunak, jutii tudaujin mantamnatin asamtai tiuwai. ashí aents aidau tudaujin akikmak mantamnatta nunú. 30Juuwai atumin chichagkun: ‘Mina ukujui, tikich minitta nunuwai dekas mina nagkaetasuk, nigka duwikish tuke pujujakú asa’, timag duka. 31Wikishkam niinak wainchauwaitkun yumí yamijatmajai, Israel aents aidauk ni wantintai, shiig dekaatnume tau asan, tiuwai.”\n32Nuna ti junashkam: “Wakaní Pegkeji pauma nunin wajas Jisusai ekeemtatman wainkabiajai. 33Nuniakuish wika niinak eke dekachbaijai yaita nunak, nuniai Apajuí yamijatjata tusa awetiuwa nu chichagtak: ‘Wakaní Pegkeji akaiki yaayai ekeemu wainkattame, nunú atatui Wakaní Pegkejijai yamijatjatnuk’, tujutmayi. 34Wika nuna wainkau asan, dekas nigka Apajuí uchijiyai tajai”, tiuwai.\nNagkamchak Jisusa jintintaiji aajakaju\n35Kashinia duwi Juan Yamijatin ataktú jimag jintintaijijai wajai, 36Jisus nagkaemattaman wainak:\n—Diistajum, auwai dekas Apajuí Uwigjig, —tiuwai.\n37Nuna Juan tutai Jisusan nemajuinak, Juagnak ukukiajui. 38Nunik miniagtatman Jisus ukujin ayampá diikmá wainak:\n—¿Atumesh wají egagme? —tiu.\nTutai dita aiinak:\n—Jintinkagtinuh, ¿dekas amesh tuwí pujame? —tuidau.\n39Tiagtai Jisus ayaak:\n—Wegajai, awi wainkatajum, —tau.\nTima niijai ijunag Jisus pujamunum, etsa ashí akagu asamtai, nuwig kajigkaju.\n40Nuna Juan Yamijatin takui antuka jimagti Jisus nemagkajuitag nuwiyag Andrés aajakuí, Simón Pedro tutaya nuna yachi. 41Andrés Jisusan wainak, tikichnak tutsuk dekatkauk niina yachi Simogná weji:\n—Yamaik Mesías wainkaji, —tusa ujakuí. (“Mesías” tawa nunak “Kristu” taku tawai.)\n42Nuna tusa Andresak Simogkan juki Jisus pujamunum ejegamtai, Jisus wainak chichajak:\n—Amek Simón Jonasa uchijiyaitme, tujash yamaik amina daagmik Cefas#1.42 “Cefas” tawa nunak arameo chichamnum kayan tawai. Tuja Pedro tawa duka diistá Mt. 16.18. atatui, —tiuwai, (nunak ‘Pedro’ taku tawai.)\n43Kashinia duwi Jisus Galilea wekamá Felipen wainkauwai, dutika:\n—Wegajai, mina jintintaig aminum, —tiuwai.\n44Duka Felipek yaakat Betsaidanum Andrés Pedrojai pujujakua nuwiyag niishkam aajakuí. 45Dutikam Felipeshkam weuwai Natanaelan ujaktatus, nunik jegají ujaak:\n—Duwik Moisés chicham umiktin aidaun agak, ‘Makichik aents Apajuí etegkamu nugkanum taatnun’ pachis agajua nunú dekas wainkamji, tikich Apajuí etsegtin aidaushkam dutiksag agakajui. Nunú aentsuk Jisusai, José Nazaretnumiaya nuna uchijí.\n46Nunú tusa ujaam Natanael chichaak:\n—¿Nazaretnumiash makichik pegkejash jiinmainkaih? —tiuwai.\nTusa tama Felipe chichaak:\n—Dekas wemí amesh wainkamnum, —tiuwai.\n47Tima Felipejai juwakiag Jisus pujamunum jegantagtatus wetatman, Jisus wainak:\n—Juuwai dekas Israel aents tsanumtanash tsanumainchauwa duka, —tau.\n48Tama Natanael antugmamak:\n—¿Minash tuwí waitkamume?\nTama Jisus ayaak:\n—Wika aminak Felipesh tajutjama ujapatsaig, numi higuera wakentin pujamin wainkamjame, —tau.\n49Tusá tama Natanael chichaak:\n—Jintinkagtinuh, amek dekas Apajuí Uchijiyaitme, ametme Israelan Apujimek, —tau.\n50Tama Jisus ayaak:\n—Higuera wakentin pujamin wainkamjame taja duwikik, ¿Dekas Apajuí Uchijimpapita tujutam? Tujash dekas juní nagkaemas iwainamu wainkattame.\n51Nuna ti nuigtú chichaak:\n—Dekas tajime: Atumek nayaim ujanmatai Apajuí aentsji nayaimpinmaya aidau, wi Apajuí Uchijiyaitkun Aentsmaga Akiinauwaitag nuna, minai taawag waketuidau wainkagtin ainagme, —tiuwai.